સૂર્ય ડાયનેમિક અને મેગ્નેટિકલી એક્ટિવ સ્ટાર ગણાય છે. કારણકે સૂર્યનો તારો સતત મેગ્નેટિક વેવ્સ છોડતો રહે છે. અને આ વેવ્સ સૌરમંડળની બહાર – અવકાશમાં ઘણે દૂર સુધી ફેલાય છે. આ વેવ્સ ઘણીવાર આપણા પૃથ્વીના વાતાવરણને અસર પહોંચાડે છે. આપણને એની સીધી અસર નથી દેખાતી, પણ કમ્યુનિકેશન માટે ઉપયોગમાં લેવાતા રેડિયો સિગ્નલ્સ સૂર્યના મેગ્નેટિક વેવ્સને કારણે વિક્ષિપ્ત થાય છે. આ ઉપરાંત સોલાર વિન્ડ (સૂર્ય પરથી વાતા પવનો) પણ બહુ અગત્યની બાબત છે. સોલાર વિન્ડઝ નરી આંખે જોઈ નથી શકાતાં પરંતુ પૃથ્વીના ઉત્તર અને દક્ષિણ ધ્રુવ પાસે સોલાર વિન્ડ્ઝને કારણે આકાશમાં નયનરમ્ય રંગોળી પુરાતી હોવાનો આભાસ થાય છે. બન્ને ધ્રુવના આકાશમાં દેખાતી આવી રંગીન લાઈટ્સને ‘પોલર લાઈટ્સ તરીકે ઓળખવામાં આવે છે. વૈજ્ઞાનિકોના માનવા મુજબ સોલાર વિન્ડ્ઝને લીધે ઉત્પન્ન થતી પોલાર લાઈટ્સમાં એનર્જીનો જથ્થો વિપુલ માત્રામાં રહેલો છે. જો પાર્કર સોલાર પ્રોબ પોતાનું ધારેલું કામ પાર પાડશે તો સૂર્ય અંગેની અણધારેલી માહિતીઓનો ખજાનો હાથ લાગવાની શક્યતા છે. સૂર્યગ્રહણ વખતે ચંદ્ર દ્વારા સૂર્યનો જેટલો હિસ્સો ઢંકાઈ જાય છે, એ કોરોના તરીકે ઓળખાય છે. નાસાનું સોલાર મિશન આ કોરોનાનો પણ ભ્યાસ કરશે. દૂરના ભવિષ્યમાં કદાચ સોલાર વિન્ડઝ દ્વારા મળતો ઉર્જાનો અખૂટ ખજાનો હસ્તગત કરવાની તરકીબ પણ હાથ લાગી શકે! જો કે એ પહેલા વિજ્ઞાનીઓએ ટેકનિકલી વિરોધાભાસી ગણાય એવા ઘણા પ્રશ્નોના ઉત્તર મેળવવા પડશે!